CELEX: 32019D0488
Language: bg
Date: 2019-03-25 00:00:00
Title: Решение за изпълнение (EC) 2019/488 на Комисията от 25 март 2019 година за изменение на Решение за изпълнение (ЕС) 2016/413 за определяне на местоположението на наземната инфраструктура на системата, създадена в рамките на програмата „Галилео“, за предвиждане на необходимите мерки за осигуряване на нейното функциониране и за отмяна на Решение за изпълнение 2012/117/ЕС, по отношение на GSS станциите на остров Възнесение и на Фолкландските острови (Текст от значение за ЕИП.)

26.3.2019   
               
               
                  BG
               
               
                  Официален вестник на Европейския съюз
               
               
                  L 84/4
               
            
         РЕШЕНИЕ ЗА ИЗПЪЛНЕНИЕ (EC) 2019/488 НА КОМИСИЯТА
         от 25 март 2019 година
         за изменение на Решение за изпълнение (ЕС) 2016/413 за определяне на местоположението на наземната инфраструктура на системата, създадена в рамките на програмата „Галилео“, за предвиждане на необходимите мерки за осигуряване на нейното функциониране и за отмяна на Решение за изпълнение 2012/117/ЕС, по отношение на GSS станциите на остров Възнесение и на Фолкландските острови
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1285/2013 на Европейския парламент и на Съвета от 11 декември 2013 г. за изграждане и експлоатация на европейските навигационни спътникови системи и за отмяна на Регламент (ЕО) № 876/2002 на Съвета и на Регламент (ЕО) № 683/2008 на Европейския парламент и на Съвета (1), и по-специално член 12, параграф 3, буква в) от него,
         като има предвид, че:
         
                     (1)
                  
                  
                     В приложението към Решение за изпълнение (ЕС) 2016/413 на Комисията (2) се предвижда изграждането на GSS станции на остров Възнесение и на Фолкландските острови, които са територии, зависими от Обединено кралство Великобритания и Северна Ирландия (наричано по-долу „Обединеното кралство“).
                  
               
                     (2)
                  
                  
                     На 29 март 2017 г. Обединеното кралство уведоми Европейския съвет за намерението си да се оттегли от Съюза съгласно член 50 от Договора за Европейския съюз. Вследствие на това от 30 март 2019 г. Обединеното кралство ще стане трета държава и правото на Съюза ще спре да се прилага спрямо него, освен ако в споразумение за оттегляне не бъде определена друга дата или в съгласие с Обединеното кралство Европейският съвет единодушно не определи друга дата.
                  
               
                     (3)
                  
                  
                     Повечето GSS станции са разположени на територията на държава — членка на Съюза, по причини, свързани основно със сигурността на Съюза и на неговите държави членки. Изграждането и експлоатацията на GSS станции на територията на трета държава обаче не е изключено, но предполага сключването на подходящи споразумения с тази държава, включително в областта на сигурността.
                  
               
                     (4)
                  
                  
                     Тъй като Обединеното кралство ще стане трета държава, считано от 30 март 2019 г., или на друга дата, определена в споразумение за оттегляне или определена с единодушие от Европейския съвет в съгласие с Обединеното кралство, и при липсата на подходящи споразумения с Обединеното кралство, считано от тази дата, е необходимо да бъдат закрити GSS станциите, разположени на остров Възнесение и на Фолкландските острови. Всъщност дори ако се окаже, че датата на оттеглянето на Обединеното кралство е след 30 март 2019 г., е наложително да се вземат предвид сроковете за пренасяне и преместване на оборудването от двете станции.
                  
               
                     (5)
                  
                  
                     Приложението към Решение за изпълнение (ЕС) 2016/413 следва да бъде съответно изменено.
                  
               
                     (6)
                  
                  
                     Мерките, предвидени в настоящото решение, са в съответствие със становището на комитета, създаден съгласно член 36, параграф 1 от Регламент (ЕС) № 1285/2013,
                  
               ПРИЕ НАСТОЯЩОТО РЕШЕНИЕ:
         
            Член 1
            В приложението към Решение за изпълнение (ЕС) 2016/413, на реда относно GSS станциите, в колона „Местоположение и мерки за изграждане с цел осигуряване на функционирането“ се заличават думите „на остров Възнесение,“ и „Фолкландските острови,“.
         
         
            Член 2
            Настоящото решение влиза в сила на третия ден след деня на публикуването му в Официален вестник на Европейския съюз.
            То се прилага от 30 март 2019 г.
         
         
            Съставено в Брюксел на 25 март 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 347, 20.12.2013 г., стр. 1.
         
            (2)  Решение за изпълнение (ЕС) 2016/413 на Комисията от 18 март 2016 г. за определяне на местоположението на наземната инфраструктура на системата, създадена в рамките на програмата „Галилео“, за предвиждане на необходимите мерки за осигуряване на нейното функциониране и за отмяна на Решение за изпълнение 2012/117/ЕС (ОВ L 74, 19.3.2016 г., стр. 45).